სარგონ აქადალი

სარგონ აქადალი — აქადიშ მაფა ჯვ. წ. 2369–2314 წანეფს. სემიტური დინასტიაშ დჷმარსხუაფალი. ლეგენდაშ მეჯინათ, კათაშ დაბალი ფაშე გიშნაველი რდჷ. ოინალუდჷ ქიშიშ მაფა ურ-ზაბაბაშ ომაფე კარს. თაქ მოხვალამირჷ შონთით ირგებჷ დო ნ. აქადის ზოხორინელ მაფათ გჷნირთჷ. მალას ქჷდიჸუნუ ოორუე შქაწყარმალონა ნოღა ქიშიშამო დო გილესქერჷ ობჟათე შქაწყარმალონაშ მადუდე ლუგალზაგესიშ აწმარენჯ. ჯვ. წ. 2349 წანას, თის გიორჯგინჷ დო აკაართიანჷ ესომუშამი შქაწყარმალონა. აკანწყჷ 5400 კოჩიშე აკოდგინელი იროიანი ჯარი, ნამუთ ოკათე ლესქერიშ გვირზილს წჷმარინუანს. მუში პოლიტიკაშ მანჯაფაშ ბორჯის გეთმიოპონუდჷ ეკონომიკურო თიშა დოჸუნელ უაზნე მოხელეეფს დო მანინალე არისტოკრატიას. ომაფე ხეშუულაფას ქუდუჸუნუ ოხიდათ. ფართოთ გოფაჩჷ ოირიგაციე დო ოაკაგაფე სამუშეფი, ეკონომიკური რეფორმა მანჯჷ, გემშეღჷ ზჷმა-წონაშ ართოიანი სისტემა, ნამუქჷთ ხე ქეშუნწყუ დინოხოლენ დო გალენურ ვაჭარობაშ გოვითარაფას.